정조 18년
甲寅八月三十日卯時上御熙政堂藥房入診入侍大臣備局堂上同爲引見入侍時藥房都提調洪樂性提調徐有防同副承旨朴宗來假注書李允謙事變假注書尹濟弘編修官安經心記注官承膺祚左議政金履素右議政李秉模左參贊洪秀輔禮曹判書李𡊠兵曹判書具庠吏曹判書李致中刑曹判書李得臣行副司直李敬懋徐有大李漢豐開城留守李冕膺副司直尹行恁校理徐有聞以次進伏訖樂性等曰近間聖體若何上曰近日涼意快生顯有差勝之效矣樂性等曰王大妃殿氣候何如上曰漸有復常之慶伏幸樂性等曰惠慶宮氣候何如上曰癤候近得差復伏幸上曰卿則所愼何如八耋老人之癤腫亦甚貴矣此實正陽不衰之故也樂性曰此是輪行之症而只緣賤疾之委苦久曠診筵之承候下情不勝悚惶耿結之忱矣上曰予每念卿之愼節未嘗弛慮矣今旣勿藥甚幸甚幸樂性曰醫官旣已待令診察何如上曰置之上曰王大妃殿湯劑旣進十貼更爲議定可也聖逸曰已進之劑甚和平限五貼更進似好矣上曰製入可也有防曰進御逍遙散旣進五貼矣何以爲之乎上曰今日煎入後姑停可也上曰他承旨入侍出榻敎上曰左副承旨入侍出榻敎上曰右承旨入侍出榻敎濟弘出傳與行右承旨徐有臣左副承旨洪仁浩右副承旨尹致性偕入進伏命書榻敎曰進御加減逍遙散一貼煎入上曰向者將攝之中兼以國計民憂酬應甚煩安有讀書之暇而一自服此藥以後膈氣差降食飮調下且夜朝之氣顯有淸爽底意故夜則限三更讀書此非但藥力之得效學力亦不無因此得效還可幸也樂性等曰伏承聖敎實仰典學之念少不弛於萬幾之暇欽頌贊祝有不可勝言矣上曰向來浹月亢旱特以求助之意欲聞格心之言而臺臣一疏反爲卿等之遭罹前後批旨皆已言之矣四維非不重也有朝廷然後有四維若無大臣則安得朝廷之爲朝廷乎人君之於元老大臣譬諸元首股肱其所相須亦當如何大抵臺諫欲敲撼大臣則必用此等說殆同舊套之傳襲亦何足因此過引乎蓋其間敦勉慰諭非止一再而情志未孚久而相持今見卿等之登筵國事誠幸矣樂性曰國綱所在四維爲重臺閣公論所在臺言旣發則一世之公論有不可掩也臣何敢抗顔登筵而頃伏奉口傳下敎有聖候湯劑等萬萬惶悚之敎臣之一身有不暇顧故今日診筵冒沒登對而實愧見笑於臺閣矣上曰何必更言也上敎履素曰向來處分特以其時之時任故俾欲知國有法也今不必追提也至於今番臺言亦何足槪于中也履素曰臣於向者旣蒙嚴旨旋有放還之命感祝之外惶悚甚矣至於臺論則臣與領相有異臣之實狀果如臺臣之言也臺言亦非誣矣當其求言之際臺臣之所可言者廟謨也臣雖無似忝在大官之列而廟謨積委政務瘝曠則臺臣之言可謂切中時病也玆豈非實狀然乎誠願體諒微懇亟許遞免是臣區區之望也上曰卿言旣如此則間或式暇使右相分勞何妨乎履素曰頃者聖諭中有見輕二字此則有非臣子所敢承聞之敎臣等至今惶懍矣上曰然則見輕二字當使之抹去矣上曰摠戎使今當差出而將相爲國重任相之次則將也前望中未知可爲者幾人而可爲新通者亦幾人耶自來素著剛明之稱而古語亦云立賢無方何必一從地閥而取之趙圭鎭何如樂性曰趙圭鎭則資級已高年亦老矣雖前日已爲者今可許免何必以此注意也上曰左右相之意何如履素曰領相之言似宜矣秉模曰領相之言宜矣上曰卿等之言如此則此外必以可爲者擇任可也樂性曰惟在上簡也上曰大臣以人事君何必曰上簡云乎考諸將家子弟見其履歷地閥可也樂性曰申大顯似好矣上曰左右相之意何如履素曰臣未知其爲人而旣是將種則實合任用矣秉模曰臣亦朝行間但知面而已而自有將望云矣上曰然則吾之將定矣上曰前守禦使之七日製考試日所奏萬萬駭然徐配修之卄年前庠魁一事無難提奏於筵席莫嚴之地此非但汗漫說話不幾近於干屬乎試望旣點下之後故姑置之而寧有如許國體近來堂陛雖曰不嚴而其敢乃爾其時承宣玉堂輩一不問備可謂寒心也其後特遞者實爲其漸之不可長也卿等之意以爲如何樂性曰臣亦見朝報矣筵體所在不可仍而置之遞差誠宜矣履素曰臣未及親見於其時而聞甚駭然矣秉模曰臣亦聞之矣其爲壞損朝體當如何甚駭然矣上曰其代不可不各別擇差亦從履歷地閥剡薦可也樂性曰此則在聖簡也上曰故相有不盡用之嘆每切中朝之念矣前吏判未知何如樂性曰誠好矣上曰然則以此擬入可也上曰予方構撰人瑞錄此是以京外推恩老人摠數別爲一冊方欲署經於卿等矣樂性等曰聖化方隆民生樂業歌咏聖澤生老升平享高年而躋壽域者已爲七萬餘人之多甚貴甚貴矣樂性曰行司直鄭昌順行副司直鄭好仁徐鼎修判尹李在學備堂竝還差使之察任何如上曰依爲之沈煥之一體還差向來事可謂滄桑此人是誰之子況於故相有甘盤之舊家世有淸謹之稱矣且有一人焉事端昭脫依舊世家一欲試以職務俾效其先未卒之志行右承旨徐有臣漢城左尹趙鎭寬一體差下甄用之後更豈有層節於淸宦令銓曹知悉以內閣銓曹泮長爲子則爲其父者無礙於政望右承旨是也同一情地獨不竝擧朴宗甲是也豈不斑駁乎每欲下敎而未果亦以此意申飭銓曹可也出擧條命書榻敎曰行都承旨沈煥之備堂還差行右承旨徐有臣漢城左尹趙鎭寬竝備堂差下樂性曰行司直鄭昌順嶺南句管禮曹判書李𡊠北關句管漢城判尹李在學海西句管行都承旨沈煥之湖西句管行副司直金載瓚關西句管行副司直徐鼎修關東句管差下使之察任而禮曹判書李𡊠行副司直金載瓚備堂還差何如上曰依爲之出擧條樂性曰向來馬島以限馬島通聘以除兩國弊端之意別遣裁制而係是規外故邊臣不敢上聞廟堂亦不敢煩稟只令任譯連爲責諭無敢更煩使卽還歸而因循之間已至四年之久矣聞其事情則所願者惟在於受去答書契以爲歸報島中之資而已以此懇乞情亦可矜取見其書契則果是限馬島議聘之事而其所爲說專出除弊苟欲除弊則勿論久近稍待事力之有裕實是交隣間誠信之誼何可違越約條創行無前之例哉回答書契方令撰出而來价旣不可規外許接則別幅有難循例捧納故取來書啓時別幅則退却以寓辭受之義第考前例則不爲許接之時亦或有捧納別幅之例其在相款之道恐不必使之齎來齎還卽令守臣一體捧納渡海糧亦爲題給俾知當嚴處尙嚴當念處曲念之意何如上曰依爲之出擧條上曰雨後農形何如云也日前史官輩往見東西郊以來而所奏甚糢糊未知其何如也樂性曰畿內則免歉云矣履素曰近日風雨乖常爲民事誠非細慮矣上曰其所憂懼何嘗少弛于中也秉模曰此是陰癘之氣相薄而然也上曰昨日柳雲羽疏中所謂臺臣之半夜躍入云者抑有說焉姜儐以玉堂特除臺諫渠安知舊啓批答之爲如何而不受之乎但渠之問啓中大可礙眼者所謂史官低聲忙讀等語此何說也史官寧有讀批之例乎樂性曰臣有仰達者矣去番右相入侍時特開言路而旋有合啓之擧庶幾倫綱正矣懲討得矣不料承宣之不捧而畢竟封置之封置之不足而末乃付諸接待廳寧有如許國體乎上曰欲洗草付丙則臺啓必如前更發不如特付於廳壁然後更無發啓之擧也履素等曰臺臣已傳之承宣已受之豈可曰不發啓乎有防曰此世界豈可無此啓辭乎有聞曰君綱斁矣民彝絶矣寧有如此擧措乎上曰入侍玉堂遞差出榻敎秀輔等曰玉堂之言誠是矣請還寢遞差之命焉有聞曰臣雖遞差請蒙允兪之音矣上曰入侍當該玉堂罷職出榻敎有臣曰殿下今日之擧恐非貽燕之謨也乞賜批答焉上曰安有賜批之事乎履素等曰臣等之今日登對非爲賓對也臣等旣登此筵若不得請批答則可謂國不得爲國人不得爲人天下寧有是乎上曰中庸九經親親也敬大臣也大臣雖可尊敬而在於親親之下也有防行恁等曰此豈可以親親言也上曰不必相持也然則玉堂罷職分揀上下番皆令入來也濟弘承命出傳與修撰李相璜校理徐有聞偕入進伏命書傳敎曰半日筵席如是相持止泊無期舊啓之封置接待廳也豈無料量於究竟法而爲是擧哉旣傳之啓不可疊傳則到今雖使古臺諫當之先請未徹啓封之許卽入徹也然則此啓雖一日十發何必牢拒臺閣之行臺閣之事不但爲厥事之究竟自此瞻聆亦豈不洽然乎今日三司備員亦何難也遲待開政泄泄甚矣入侍玉堂罷職之命還收使之入侍兩司望書入之際待之苦矣入侍承旨朴宗來爲大司諫修撰李相璜爲執義先入侍後謝恩以爲付之三司無致壅滯之地如是然後今日引見大臣諸臣亦有所據竝令三司知悉上曰領相就座履素曰前因慶尙左水使姜膺煥狀啓東萊軍丁疊役之弊分付道臣與帥臣及府使消詳査實論理狀聞之意覆啓行會矣卽見慶尙監司趙鎭宅狀啓則以爲萊府之爲邊門關防無甚輕重於義州統營而義州統營則無一納布之軍萊府則有此疊役之苦營府刊冊中可存可減者一一査出則本府軍摠都數爲一萬二千二百八十九名而四百六十四名癸丑査正時已爲汰定於軍保雜頉之代見今實摠爲一萬一千八百二十五名一身兼役或兼三四而其實無身布疊徵之患所謂刊冊外八千五十二名詳細査準則本府牙兵別隊別騎衛別軍官進上軍合一千七百四十八名係是不可減之數額校院生上納軍保各色軍校標下軍各站撥軍官屬各樣募屬倭館所屬左水營各色校卒各鎭浦校卒多大牧子軍合爲六千三百四名而其中一千二百八十一名乙丑審理使釐正時定額者餘外五千二十三名亦莫非營府累百年辛勤設施之制一朝刪削實多掣礙邊門規模與內地有異守城軍官之加定旗鼓知彀之增數亦寓壯圉圖束之義今此一萬二千八百二十五名之定額俱難容易除減故就最歇者略加刪減則左水營守城軍官四十人鎭撫十七人假倭軍一百二十一名萊府守城軍官標下軍九名別武士標下軍十四名釜山鎭軍官十人鎭撫通引十九人合二百三十名別無關重當爲減下水陸軍相妨及三四役疊應者以此推移塡代從便換定水營視諸邑鎭體貌有別宜有軫念之擧昨冬比安軍額釐減時分排餘丁爲七十一名水營鎭撫應汰者爲二十四名萊府私募屬中昨年査正後餘數之可以簽丁者爲二十二名以此劃付該營納布將吏中不得不頉給者特爲許免允合事宜竝令廟堂稟旨分付矣該府軍弊其來已久而若欲大更張則其勢不得不減布若欲減布則其勢不得不給代且欲移送他邑則誠有移疾之慮今此道臣所論雖是牽架之政亦不害爲一分矯救之道依狀請施行之意分付何如上曰依爲之出擧條履素曰向以三日浦築堰時首題堤堂捧現告草記事命下矣嚴査於堤司吏又爲關問於該道則築堰始自己酉辛亥年間而元無堤司關題之事癸丑春所謂金洛者持堤司題辭到付於該道監營則其時道臣嚴治金洛奪置題辭云故取見其呈狀及題辭則明是僞署印之大小又與堤司之印判異僞造情節今方捉致金洛於秋曹使之嚴覈依律處斷而首題堤堂果無其人現告一款置之金洛以此作畓事自該道定配於舒川地故今番捉來時關飭該道星火押送而計其日子幾滿一朔且其入京後符同將差多日逗留跟捕之後始乃捉得揆以紀綱極爲寒心舒川郡守朴聖集爲先罷職令該府拿問嚴處道臣亦難免不能檢飭之責從重推考何如上曰依爲之今則旣査覈事實首發之堤堂無其人而呈狀之許施卽僞造盜踏云所謂金洛稱名人所爲可謂罔赦之亂民而現告一款歸於烏有然首發之非敦堂可以卞矣見欺於郞官堂上何罪若以着署爲咎則此重臣自當別論是豈平日專事埋頭於朱墨之臼者前判敦寧李敏輔特爲分揀不卽狀聞特不過錯看關辭其所刑配亦果分明揆以刑政不可一敍一仍前監司沈晉賢亦爲敍用所謂金洛無故日開坐除尋常各別嚴刑期於得情以爲照法處斷之意刑判旣承筵敎依此擧行可也出擧條命書榻敎曰舒川郡守之代今日政勿拘常格各別擇差本邑民事不可一刻曠官待下批當日下送又命書榻敎曰在外及未肅拜臺諫竝許遞今日政一體差出又命書榻敎曰三日浦作畓最初許施時僞題盜踏人金洛令該曹照法處斷當該堤堰司堂上現告置之前判敦寧李敏輔分揀前監司沈晉賢亦爲敍用𡊠曰昨今接見各陵官所報則今二十八日風雨紅箭門近處松檜木折落云故依新定式以來頭修改時取用之意題送而至於昌陵弘陵順懷墓丁字閣瓦子脫落處則當有告由修改而近來如此小小頉處令本陵官多有從便修改之已例今亦依此擧行乎敢稟上曰依爲之出擧條𡊠曰向來陵幸取稟有差勝後更稟之命而今則廟宮展謁旣定矣還宮後依例入之乎敢稟上曰依爲之出擧條有防曰太常神室正間有頉時則自當告由修改而至於四面退間之瓦脫雨漏處自本寺眼同戶郞隨頉隨繕恐合事宜而不可不一番稟定故敢此仰達矣上曰依爲之出擧條得臣曰奏御文字何等審愼而慶尙道審理獄案中淸道郡孫德魯文案紙頭黃籤以金德魯書付大是不察事甚未安當該道臣推考何如上曰依爲之出擧條敬懋等曰三營門字內養松多有風損木依例輸入各其營以爲公用之地何如上曰依爲之出擧條冕膺曰外邑之接待使客皆有定例至若松營接待使客之前排旗手擧皆雇價以立之實爲公用難支之弊故故相臣金致仁議定節目除非大臣重臣出疆使臣御史觀察使奉命承史則只以指路一雙待之雖以佩符之兩西帥臣奉命之京試官亦無前排旗手之出待于今近四十年遵行而文蹟間致閪失過去使客或以較他邑參差之故不無紛紜之弊此後則申明節目一依營中舊例施行何如上曰依爲之出擧條宗來等曰鄭妻事上曰不允出擧條宗來等曰德相事上曰不允出擧條宗來等曰尙喆事上曰不允出擧條十六行十一字刀割宗來等曰更願亟降捧入之命焉上曰大司諫朴宗來校理徐有聞從重推考出榻敎上曰大臣就座宗來等曰臣等雖伏承重推之命而不敢恬然而退乞賜兪音焉上曰大司諫朴宗來更爲從重推考出榻敎上曰判義禁洪秀輔許遞今日政問于大臣備擬出榻敎上曰前判尹趙宗鉉惠廳堂上仍任出榻敎仁浩曰新除授守禦使金載瓚卽爲牌招傳授密兵符及敎諭書何如上曰依爲之出擧條仁浩曰次對筵退之後事變注書所當隨出而不卽退出事甚未安當該注書推考何如上曰依爲之出擧條命書榻敎曰進御加減逍遙散一貼煎入命退諸臣以次退出